KIRJALLINEN KYSYMYS P-1250/01 esittäjä(t): Regina Bastos (PPE-DE) komissiolle. Yksinkertaistetut menettelyt uuden sillan rakentamiseksi Portugalin Entre-os-Riosiin.



Virallinen lehti nro 261 E , 18/09/2001 s. 0233 - 0234



KIRJALLINEN KYSYMYS P-1250/01 esittäjä(t): Regina Bastos (PPE-DE) komissiolle (10. huhtikuuta 2001) Aihe: Yksinkertaistetut menettelyt uuden sillan rakentamiseksi Portugalin Entre-os-Riosiin Maaliskuun 4. päivänä 2001 Portugalissa Dourojoen ylittävällä Ponte Hintze Ribeiro -sillalla tapahtui traaginen onnettomuus, joka vaati 53 ihmisen hengen. Bussissa ja kolmessa autossa matkalla olleet uhrit ylittivät siltaa juuri sillä hetkellä, kun yksi tukipilareista sortui aiheuttaen sillan kannen romahtamisen. Inhimillisen järkytyksen ohella tällaisella onnettomuudella on vakavat sosiaaliset ja taloudelliset vaikutukset. 1. Ponte Hintze Ribeiron silta rakennettiin 116 vuotta sitten yhdistämään Castelo de Paivan ja Entre-os-Riosin. 2. Castelo de Paiva on köyhä maaseutukunta Portugalin sisäosissa. 3. Silta oli ainoa kunnan eristyneisyyttä lievittävä yhteys, joka mahdollisti Castelo de Paivan asukkaiden liikkumisen joen toisella puolella oleviin kuntiin. 4. Onnettomuuden jälkeen Castelo de Paivasta on tullut yhä eristyneempi kunta, jonka asukkailta kuluu yli kaksi tuntia 7080 kilometrin matkaan mutkikkaita ja huonokuntoisia teitä pitkin, jos he haluavat päästä sairaalahoitoon, oppilaitoksiin, Porton alueelle töihin jne. 5. Portugalin hallitus ilmoitti nyt huhtikuussa, että se järjestäisi tarjouskilpailun uuden sillan rakentamiseksi Dourojoen yli. 6. Urakan kustannusarvio on yli 17,5 miljoonaa euroa, ja sen rahoitus otetaan yhteisön tukikehyksestä. 7. Tarkoitusta varten pitää julistaa kansallisten ja yhteisön sääntöjen mukainen kansainvälinen tarjouskilpailu. 8. Uuden sillan perustukset pitää tehdä mahdollisimman pian, siis kesän 2001 aikana, sillä muuten työt lykkääntyvät vuoden 2002 touko-, kesäkuuhun, ja rakentaminen on talvella mahdotonta Dourojoessa virtaavan vesimäärän vuoksi. 9. Lisäksi Portugalin hallitus on tilanteen vakavuudesta ja rakennusurakan kiireellisyydestä tietoisena ilmoittanut kansallisista lainsäädäntötoimista, joilla lyhennetään tarjouskilpailun määräaikoja. Onko komissio valmis toimimaan yhteistyössä Portugalin toimivaltaisten viranomaisten kanssa, jotta yksinkertaistetut rahoitusmenettelyt ja tarjouskilpailu saadaan pikaisesti järjestettyä uuden sillan rakentamiseksi Entre-os-Riosiin? Frederik Bolkesteinin komission puolesta antama vastaus (5. kesäkuuta 2001) Komissio on tietoinen Entre-os-Riosin traagisen siltaonnettomuuden aiheuttamista vaikeista sosiaalisista ja taloudellisista seurauksista lähiseudun väestölle. Komissio on valmis keskustelemaan ongelman ratkaisutavoista kansallisten viranomaisten kanssa vastuualueensa puitteissa ja yhteisön lainsäädännön mukaisesti. Rakennerahastojen kuluvalla ohjelmakaudella yksittäisiä hankkeita koskevien tarjousten jättämisajankohdat, niiden arviointi ja rahoituspäätökset kuuluvat yksittäisiä ohjelmia kansallisella tasolla hoitavien kansallisten viranomaisten vastuualueeseen. Nämä päättävät hankkeisiin liittyvien rahoituspäätösten aikatauluista ja menettelyjen mahdollisesta nopeuttamisesta, mikäli siihen on tarvetta. Näiden menettelytapojen ja päätösten tulee kuitenkin olla sovellettavien yhteisön säädösten ja ohjelmien mukaisia. Komissio ilmoittaa lisäksi arvoisalle parlamentin jäsenelle, että julkisia tarjouskilpailuja koskevat direktiivit, kuten julkisia rakennusurakoita koskevien sopimusten tekomenettelyjen yhteensovittamisesta 14. kesäkuuta 1993 annettu neuvoston direktiivi 93/37/ETY(1), mahdollistavat yksinkertaistetut menettelyt julkisia hankintoja koskevia sopimuksia tehtäessä. Komissio on valmis vastaamaan tämän oikeudellisen kehyksen puitteissa kaikkiin Portugalin viranomaisten esittämiin pyyntöihin parhaimman ratkaisun löytämiseksi. (1) EYVL L 199, 9.8.1993.